
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6 ,  тел: (+359 2)  9401 444 , факс: (+359 2) 9401 595 




Р Е Ш Е Н И Е  
№  РС-588-18-086

Днес, 04.12.2019 година, в град София, Комисията за противодействие на корупцията и за отнемане на незаконно придобитото имущество, в състав:

Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:
Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество и е образувано въз основа на сигнал с рег. № ЦУ-01/С-588/29.11.2018г. 
Сигналът е подаден против Боил В. Банов – министър на културата и Ярослава И. Бубнова – директор на  „******“. 
По същество, твърденията в сигнала касаят съмнения за злоупотреби със служебно положение и служебни средства от страна на държавни служители. Сигнали и свидетелски разкрития касаят държавни служители в ****** и ******, както и липса на упражняване на контрол от страна на отговорните принципали – Столична община и Министерство на културата. В медийни статии подробно са описани връзките на държавни служители с частни структури, неправителствени организации, общински комисии и експерти, замесени в обществени поръчки и други механизми за разходване на държавни средства. Твърди се, че директорката на ***** Ярослава Бубнова е назначена без конкурс от принципала министъра на културата Боил Банов, който не е оказал контрол според правомощията на дейността й. Ярослава Бубнова е в конфликт на интереси, тъй като същевременно е и директор на частния ******, което е нарушение съгласно чл. 9а от Закона за закрила и развитие на културата. Представя своя визитка, на която от едната страна е записана частната й дейност, а от другата държавната. Художници от частния **** редовно правят изложби в държавната галерия и Бубнова откупва техни картини с парите на данъкоплатците. Сключила е договор за консигнация.
Към сигнала са приложени медийни публикации. 
С оглед твърденията в сигнала, Комисията е изискала и събрала следните доказателства: Решение за избиране на Министерски съвет на РБ България от 04.05.2017г.; клетвен лист; писмо вх. № АД-703-06-1/09.05.2017г. на Народното събрание; декларации по чл. 12, т. 1 и т. 2 от ЗПУКИ (отм.); писмо вх. № ЦУ01/18253/21.12.2018г. на КПКОНПИ с приложения: Трудов договор № РД12-671/19.09.2018г., длъжностна характеристика, декларация по чл. 195, ал. 1 от Закона за културното наследство; Констативен протокол от 12.12.2018г.; декларация за имущество и интереси от 05.12.2018г.; писмо вх. № ЦУ 01/18253/21.12.2018г. на КПКОНПИ с приложения съгласно текста на писмото – трудов договор № РД12-671, длъжностна характеристика, 2 бр. декларации, констативен протокол; писмо вх. № ЦУ01/4707/11.02.2019г. на КПКОНПИ с приложения съгласно текста на писмото – заповед от 05.01.2015г., заявление, трудов договор № РД 16-024/04.03.2015г., допълнително споразумение № РД 16-055/29.02.2016г., справка от Търговски регистър, писмо вх. № 37-00-56 от 06.02.2019г., писмо вх. № РД-322/06.06.2016г., договор № 151/25.11.2016г., заповед от 09.05.2017г., писмо вх. № РД-303/30.05.2016г., електронен носител с информация за извършени плащания; писмо вх. № ЦУ01/7086/05.03.2019г. на КПКОНПИ с приложения съгласно текста на писмото – трудов договор № 16-198/10.12.2015г., заповед от 2016г., писмо изх.  №РД-30-50/28.01.2019г., писмо вх. № РД-322/06.06.2016г., приложение – 1а, приложение 2, приложение 3, приложение 4, приложение 4а, приложение 5- договор за консигнация от 22.02.2019г. и приемо-предавателен протокол; писмо вх. № ЦУ01/8870/28.03.2019г. на КПКОНПИ с приложени писмо изх. № 37-00-56/26.03.2019г., писмо вх. № 37-00-56/26.03.2019г.; писмо вх. № ЦУ01/8987/29.03.2019г. на КПКОНПИ с приложено удостоверение.
Служебно е направена справка в НБД „Население“ и регистър БУЛСТАТ.
На основание чл. 72, ал. 5 от ЗПКОНПИ, с покана за изслушване, изх.                            № ЦУ 01/9457/04.04.2019г. на КПКОНПИ, Ярослава И. Бубнова е поканена за изслушване на 17.04.2019г. 
На определената за изслушване пред Комисията дата Ярослава И. Бубнова се яви лично и с адв. Д.. На изслушването пред Комисията, обективирано в т. 2 от Протокол № 882/17.04.2019г., Ярослава И. Бубнова заявява, че никога не е имала взаимоотношения със *****. Посочва, че е назначена за директор на **** и след това е обявен конкурс.  Заявява, че откакто е назначена за директор на ***** на 13.09.2018г. не са правени изложби на членовете на сдружението, с което е свързана, нито откупки, нито са били изграждани други взаимоотношения, които да въвличат институцията. Сключила е няколко договора за консигнация през периода, предимно за предоставяне на публикации и каталози от художниците, тъй като Националната галерия има скромна издателска дейност, и има четири магазина, които продават каталози. Посочва, че ***** е създаден през 1995г., състои се от 10 човека и никога не е ползвал държавен финансов ресурс. Всички средства, които са били отчитани, са чрез набиране на средства от професионални институции в чужбина, предоставящи такива и чрез кандидатстване по проекти. **** е доброволно професионално сдружение и никой не получава заплащане. Не се ползва и общинска или държавна собственост, тъй като мястото където **** се събира и представя своите проекти е частна собственост на един от членовете, който го предоставя за ползване. Бубнова твърди, че не е в конфликт на интереси спрямо ***** и не е осъществила дейност, която да ощети институцията. Заявява, че не е упражнявала правомощия по отношение ***** и неговите членове, откакто е директор. Посочва, че е сключен договор за консигнация за 10 броя каталози на художника К. С., издадени от „*****“. ***** не притежава произведения на К. С., който е най-известния в България ****художник. Идеята е била да се включи нещо от автори, които са известни на публиката, за да се показва в изложбените експозиции. Цената на каталога е 32 лв., като съгласно договора 40% са за ****. Не е  продаден все още нито един каталог. Посочва, че авторите, чиито произведения са в колекцията в *****, предлагат издадените от тях каталози, извършва се преценка по целесъобразност, сключва се договор, който се подписва от Бубнова и главния счетоводител. Обсъжда се цената по предложение на автора, нанасят се корекции от *****, съобразно цените, които могат да се приемат.  Каталозите са в магазина на ******. Сключен е и друг договор за консигнация с художничката Г. Ш. за 10 каталога на същата цена. Твърди, че организирането на изложби се осъществява от изложбен съвет, в който има представители на всички раздели на *****. Този съвет обсъжда постъпили предложения от български автори, автори на изложби, от музеи, от колекционери и вземат решения. Бубнова заявява, че не заседава в изложбения съвет, освен ако възникнат усложнения. След заседанието на изложбения съвет се подава списък с одобрените изложби, и писма на неодобрените автори.  След това се издава заповед от директора за провеждане на изложбата, в която влизат имената на авторите, датите и други технически подробности и се определя екип, който да работи по тези изложби. Заявява, че няма визитка, тъй като е назначена за директор и изчаква конкурса. Посочва, че конкурсът е обявен, срокът за подаване на документите на кандидатите е изтекъл.  
На 22.04.2019г. е представено възражение с вх. № 10659 от Ярослава Бубнова, с което заявява, че не е в конфликт на интереси. Посочва, че е назначена на 19.09.2018г. за директор на ****. На 25.09.2018г. е подала молба-заявление за освобождаването й от длъжността изпълнителен директор и Председател на УС на сдружение „*****“. Въз основа на подадената от нея молба-заявление, с решение на общото събрание на сдружение „*****“ от 13.10.2018г. е освободена като Председател на управителния съвет и изпълнителен директор на сдружението. Посочва, че решението на общото събрание за освобождаването й от длъжност е вписано в Търговския регистър и регистъра на юридическите лица с нестопанска цел при Агенция по вписванията на 22.02.2019г. Твърди, че няма и не е имала визитна картичка, на която едновременно да са вписани едновременно длъжностите й „директор на ****“ и директор на *****, съответно Председател на УС и/или Изпълнителен директор на сдружение „*****“. По отношение сключения договор от 22.02.2019г. заявява, че като директор на *****, представлява института пред трети лица, включително и като подписва договори. При сключването на договори, включително и на договора от 22.02.2019г. изпълнява задълженията си в интерес на представлявания от нея институт и при спазване на законите, в частност ЗПКОНПИ. Посочва, че няма частен интерес от въпросния договор, както и не е добила облага при и/или по повод на сключването му. Такъв интерес нямат и свързаните с нея лица по смисъла на § 1, т. 15 от ЗПКОНПИ, сред които не е консигнантът по договора. Заявява, че упражненото от нея с подписването на договора правомощие няма характера на разходване на бюджетни средства. Посочва, че с подписването на договора и при реализиране на съответните продажби на отдадената с него стока на консигнация, за представлявания от нея институт възниква облага – вземане за комисионно възнаграждение в размер на 40% от описаната в договора продажна цена. Твърди, че продажби на предоставената с въпросния договор стока – 10 бр. каталози с произведения на артиста К. С. (******) не са осъществявани. Ярослава Бубнова твърди, че не е извършвала, в качеството си на директор на *****, каквито и да било действия и/или бездействия в частен интерес, както и не са налице данни и доказателства за подобни нейни действия и не се сочи в какво се изразява евентуалният частен интерес. Посочва, че не е налице облага в полза на юридическото лице с нестопанска цел „******“ или на негови членове след встъпването й в длъжност през м. септември 2018г. 
След проведеното изслушване на 17.04.2019г., КПКОНПИ е събрала следните доказателства: писмо вх. № 12761/30.05.2019г. на КПКОНПИ с приложено удостоверение от 17.05.2019г.                                                  
Допълнително събраните доказателства са връчени на Бубнова на 15.06.2019г. В предоставения 7 дневен срок не е представено становище. 

След като обсъди събраните в хода на административното производство доказателства, комисията установи следното от фактическа страна:

Сигналът е подаден от физическо лице с посочени две имена, адрес за кореспонденция, телефон и е подписан. 
Боил В. Банов е определен за министър на културата с Решение за избиране на МС на РБ България от 04.05.2017г. Същият е подписал клетвен лист от 04.05.2017г. 
С Трудов договор № РД16-024/04.03.2015г., сключен между ***** – ****, представлявано от С. И. – директор и Ярослава И. Бубнова, последната е назначена на длъжност заместник-директор.
С Трудов договор № РД12-671/19.09.2018г., сключен между Министерство на културата, представлявано от Боил Банов – министър на културата и Ярослава И. Бубнова, последната е назначена на длъжност Директор на ***** – докато длъжността бъде заета въз основа на конкурс. Ярослава Бубнова е постъпила на работа на 19.09.2018г. 
Съгласно справка в Търговски регистър Ярослава И. Бубнова е била директор на Сдружение „*****“, БУЛСТАТ ******** до 22.02.2019г., когато е заличена като такава и на нейно място е вписан К. П. С..
Видно от актуален списък на членовете на Сдружение „******“, гр. ***, Ярослава И. Бубнова е член на сдружението.
Съгласно Търговски регистър и регистър на юридическите лица с нестопанска цел К. П. С. е вписан като представляващ сдружението на 22.02.2019г. Същият е и член на същото.
Съгласно регистър БУЛСТАТ К. П. С. е вписан в регистъра с основна дейност по НКИД **** „*****“, а като професия е вписано „Художник“.
Съгласно писмо вх. № ЦУ01/18253/21.12.2018г. на КПКОНПИ от министъра на културата, с негова Заповед РД 09-1221/11.12.2018г. Инспекторатът по чл. 46 в Министерство на културата извършва проверка за наличие/липса на несъвместимост за Ярослава И. Бубнова, в качеството и на директор на *****, предвид разпоредбите на чл. 9а от Закона за закрила и развитие на културата.
	В писмо вх. № ЦУ01/18253/21.12.2018г. на КПКОНПИ от министъра на културата се посочва, че с констативен протокол от 12.12.2018г. е извършена проверка на сключени договори и осъществени плащания от *****. В Констативния протокол от 12.12.2018г. за извършената проверка е посочено, че в резултат на проверката не са били констатирани сключени договори и извършени плащания от Бубнова, по отношение на Сдружение „******“, в периода от нейното назначаване за директор на **** – гр. ****  на 19.09.2018г. до 12.12.2018г.
	В писма вх. № ЦУ01/4707/11.02.2019г. и вх. № № ЦУ01/7086/05.03.2019г. на КПКОНПИ, от министъра на културата, се посочва, че Ярослава Бубнова е декларирала, че няма отпечатана визитка в качеството й на директор на ******.
	В писмо с вх. № ЦУ01/8870/28.03.2019г. на КПКОНПИ от министъра на културата се посочва, че не са установени упражнени правомощия от Ярослава Бубнова, в качеството й на директор на „******“, по отношение на К. П. – член на „Сдружение ******“, Булстат *******, в периода 19.09.2018г. до 26.03.2019г.
	На 22.02.2019г. е сключен  Договор за консигнация между *****, ЕИК *******, представлявана от Ярослава Бубнова – директор и Р. И. – гл. счетоводител и К. П. С. за продажба на 10 броя каталози „******“ на цена за 1 брой - 32 лв. На 22.02.2019г. е извършено предаване на каталозите от К. С. на ****. Същите са приети от Ц. В.
	От извършената справка в НБД „Население“ се установи, че Ярослава Бубнова и К. П. са съпрузи. От извършената справка в НБД „Население“ не се установи родство между Боил Банов и Ярослава Бубнова, от една страна и между Ярослава Бубнова и К. С., от друга.

Въз основа на така изяснената фактическа обстановка, комисията установи следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и  
чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Боил Василев Банов в качеството си на министър на културата е лице, заемащо висша публична длъжност по смисъла на чл. 6, ал. 1, т. 3 от ЗПКОНПИ. 
Ярослава И. Бубнова, в качеството си на директор на ****** е лице, заемащо висша публична длъжност по смисъла на чл. 6, ал. 1, т. 18 от ЗПКОНПИ.
В качеството си на министър на културата Боил Банов е упражнил правомощия по служба като е сключил Трудов договор № РД12-671/19.09.2018г., с който за директор на ***** е назначена Ярослава И. Бубнова, докато длъжността бъде заета въз основа на конкурс.
В сигнала липсват твърдения за свързаност между Боил В. Банов и Ярослава И. Бубнова. От служебно извършената справка от Комисията в НБД „Население“ не се установи родство между Боил Банов и Ярослава Бубнова, което обуславя липсата на свързаност помежду им, по смисъла на § 1, т. 15, б. „а“ от ДР на ЗПКОНПИ.
Подписвайки Трудов договор № РД12-671/19.09.2018г. Боил В. Банов изпълнява вменените му по закон задължения в съответствие със спецификата на заеманата от него публична длъжност.
Следователно не е налице частен интерес от упражнените правомощия за Боил В. Банов или за свързано с него лице по смисъла на § 1, т. 15, б. „а“ от ДР на ЗПКОНПИ, който може да повлияе върху безпристрастното и обективно изпълнение на правомощията или задълженията му по служба. 
Предвид изложеното, се налага извода, че по отношение на Боил Банов са налице два от елементите на състава на конфликт на интереси по чл. 52 от ЗПКОНПИ, а именно: лице заемащо висша публична длъжност и упражнени от лицето правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Боил В. Банов. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл. 52 от ЗПКОНПИ.

С оглед, изнесените в сигнала твърдения относно съвместяването на двете длъжности- директор на  „******“, гр. **** и директор на Сдружение „******“, същите следва да бъдат възприети и третирани като твърдения за несъвместимост по отношение на Ярослава Бубнова. Несъвместимостта, сама по себе си, не съдържа състав на конфликта на интереси, а съставлява предвидени в закона пречки за заемане/упражняване на съответната държавна длъжност, регламентирани в Конституцията и специалните закони, относими към длъжността. Съгласно установената съдебна практика, по отношение на несъвместимостта, компетентни да се произнесат, са органите по избора или назначаването на лицата, заемащи висша публична длъжност.
Съгласно чл. 10, ал. 1, т. 1 от Правилника за устройството и дейността на ******, директорът организира, координира и контролира цялостната дейност на ****, като представлява института пред всички държавни органи, физически и юридически лица в страната и в чужбина.
В качеството си на директор на ***** Ярослава Бубнова е упражнила правомощия по служба, като е сключила Договор за консигнация от 22.02.2019г. с К. П. С. за продажба на 10 броя каталози - „*******“.
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
Конфликт на интереси е налице тогава, когато лицето, заемащо публична длъжност е упражнило правомощията си в съответствие с материалноправните предпоставки за тяхното прилагане, но това е станало в негов или на свързано с него лице частен интерес, тъй като конфликтът на интереси се обективира не в резултата – придобита облага, а във възможността частният интерес да повлияе на обективното и безпристрастно изпълнение на правомощията.
В сигнала липсват твърдения за свързаност между Ярослава И. Бубнова и К. П. С. Въпреки това Комисията служебно е извършила проверка в НБД „Население“ и изискала доказателства, от които не се установи Ярослава И. Бубнова и К. П. С. да са свързани лица по смисъла на § 1, т. 15, б. „а“ от ДР на ЗПКОНПИ, предвид на липсата на родство помежду им. Освен това, от събраните по преписката доказателства се установи, че 40% от договорената сума в сключения Договор за консигнация между ******, представлявана от Ярослава Бубнова  и К. С., постъпва в полза на държавната институция – ******. 
Следователно не е налице частен интерес за Ярослава И. Бубнова или за свързано с нея лице по смисъла на § 1, т. 15, б. „а“ от ДР на ЗПКОНПИ, който може да повлияе върху безпристрастното и обективно изпълнение на правомощията или задълженията й по служба при сключването на Договор за консигнация от 22.02.2019г. с К. П. С. за продажба на 10 броя каталози - „******“. 
Предвид изложеното, се налага извода, че по отношение на Ярослава Бубнова са налице два от елементите на състава на конфликт на интереси по чл. 52 от ЗПКОНПИ, а именно: лице заемащо висша публична длъжност и упражнени от лицето правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Ярослава Бубнова. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма и за липсата на конфликт на интереси по смисъла на чл. 52 от ЗПКОНПИ.
  
Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74  от ЗПКОНПИ 


РЕШИ:

НЕ УСТАНОВЯВА конфликт на интереси по отношение на Боил В. Банов с ЕГН ********, лице, заемащо висша публична длъжност по смисъла на чл. 6, ал. 1, т. 3 от ЗПКОНПИ, във връзка със сключването на Трудов договор № РД12-671/19.09.2018г. с Ярослава Бубнова, поради липса на частен интерес, негов или на свързано с него лице, по смисъла на § 1, т. 15, б. „а“ от ДР на ЗПКОНПИ. 

НЕ УСТАНОВЯВА конфликт на интереси по отношение на Ярослава И. Бубнова с ЕГН *********, лице, заемащо висша публична длъжност по смисъла на чл. 6, ал. 1, т. 18 от ЗПКОНПИ, във връзка със сключването на Договор за консигнация от 22.02.2019г. с К. П. С. за продажба на 10 броя каталози - „******“, поради липса на частен интерес, неин или на свързано с нея лице, по смисъла на § 1, т. 15, б. „а“ от ДР на ЗПКОНПИ. 

Препис от Решението да се изпрати на Софийска градска прокуратура, с оглед преценка за реализиране на правомощията по чл. 76, ал. 2 от ЗПКОНПИ.

С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 


	
КОМИСИЯ:

Член:……………(П)…………………../Антоанета Цонкова/

Член:………………(П)…...……………....…/Пламен Йоцов/

Член:…………………(П)………………..../Силвия Къдрева/

